Καλούν τις χώρες της ΕΕ και την Ευρωπαϊκή Επιτροπή να αναλάβουν μια σειρά συντονισμένων δράσεων για την αντιμετώπιση της αύξησης του αριθμού των παιδιών που είναι υπέρβαρα ή/και παχύσαρκα — μία από τις σημερινές μεγάλες προκλήσεις στον τομέα της υγείας που συχνά οδηγεί σε σοβαρές συνέπειες για την υγεία και την οικονομία, τόσο βραχυπρόθεσμα όσο και μακροπρόθεσμα. Στο πλαίσιο των εν λόγω συμπερασμάτων, οι χώρες της ΕΕ καλούνται να αντιμετωπίσουν το υπερβολικό παιδικό βάρος και την παιδική παχυσαρκία, για παράδειγμα μέσω: της συνεργασίας με τους παραγωγούς τροφίμων, τους εμπόρους λιανικής πώλησης και τον τομέα της εστίασης για την προώθηση της βελτίωσης των τροφίμων και ειδικότερα την προώθηση των υγιεινών επιλογών, ώστε η υγιεινή επιλογή να είναι η εύκολη επιλογή· της κατάρτισης κωδίκων δεοντολογίας για να διασφαλιστεί ότι η διαφήμιση (και άλλες μορφές εμπορικής προώθησης) που απευθύνεται σε παιδιά δεν προωθεί τρόφιμα με υψηλή περιεκτικότητα σε ενέργεια, αλάτι, σάκχαρα ή κορεσμένα λίπη και trans-λιπαρά οξέα ή που δεν συμμορφώνονται με τις εθνικές ή διεθνείς διατροφικές οδηγίες· της ανάλυσης των οικονομικών συνεπειών του υπερβολικού βάρους και της παχυσαρκίας των ενηλίκων και των παιδιών (π.χ. υγειονομικό και κοινωνικό κόστος και επιβάρυνση του δημόσιου προϋπολογισμού και των οικογενειακών προϋπολογισμών μεταξύ των διαφόρων πληθυσμιακών ομάδων). Οι χώρες της ΕΕ και η Ευρωπαϊκή Επιτροπή καλούνται: να συνεργαστούν με τα ενδιαφερόμενα μέρη για θέματα όπως η μείωση της εμπορικής προώθησης σε παιδιά και εφήβους τροφίμων που δεν συμμορφώνονται με τις διεθνείς ή εθνικές διατροφικές οδηγίες, η καταπολέμηση της καθιστικής ζωής και η χρήση τεκμηριωμένων εργαλείων (δεδομένης της αποδεδειγμένης στενής σχέσης μεταξύ της εμπορικής προώθησης και του υπερβολικού βάρους)· να ανταποκριθούν επειγόντως στην πρόκληση της εμπορικής προώθησης και διαφήμισης μέσω διαδικτυακών πλατφορμών και μέσων κοινωνικής δικτύωσης - τα οποία είναι δύσκολο να παρακολουθούνται, καθώς τα μηνύματα συχνά στοχεύουν τα παιδιά· να αναπτύξουν και να αξιολογήσουν τεκμηριωμένα προγράμματα και κατευθυντήριες γραμμές σχετικά με παρεμβάσεις για την προαγωγή της υγείας και την πρόληψη, τη διάγνωση και τις θεραπείες για τα παιδιά και τους εφήβους που παρουσιάζουν ή κινδυνεύουν να παρουσιάσουν υπερβολικό βάρος ή παχυσαρκία· να συνεχίσουν να στηρίζουν το σχέδιο δράσης της ΕΕ για την παιδική παχυσαρκία για την περίοδο 2014-2020, και ιδίως μέσω δραστηριοτήτων που συνεπάγονται τη συνεργασία μεταξύ των χωρών και των αποτελεσμάτων, όπως η βελτίωση των προϊόντων τροφίμων και η εμπορική προώθηση με στόχο τα παιδιά. Η Επιτροπή καλείται: να υποστηρίξει το κοινό έργο των χωρών της ΕΕ, ιδίως στους τομείς της βελτίωσης των προϊόντων τροφίμων, της οικονομικής ανάλυσης των συνεπειών της παχυσαρκίας, της εμπορικής προώθησης και των δημόσιων συμβάσεων για την προμήθεια τροφίμων· να υποστηρίξει την κατάρτιση κωδίκων δεοντολογίας της ΕΕ στον τομέα της εμπορικής προώθησης και της εμπορικής επικοινωνίας στον τομέα των τροφίμων, ιδίως σε ό,τι αφορά τα παιδιά και τους εφήβους, επιδιώκοντας την κατάλληλη συμμετοχή των ενδιαφερόμενων φορέων· να εξασφαλίσει τη χρήση αποτελεσματικής προσέγγισης για τη συνεκτίμηση της υγείας σε όλες τις πολιτικές για την προώθηση των ζητημάτων υγείας, πρόληψης και διατροφής σε όλους τους τομείς και τις πρωτοβουλίες.